NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IX. volebné obdobie

Číslo: KNR-VVMS-24808/2024

**520a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov (tlač 520) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež, šport a cestovný ruch ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

Národná rada Slovenskej republiky uznesením z 23. októbra 2024 č. 585 sa uzniesla prerokovať vládny návrh zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov **(tlač 520)**  v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Určené výbory prerokovali predmetný návrh zákona v stanovenej lehote.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

**K vládnemu návrhu** zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov **(tlač 520) zaujali výbory** Národnej rady Slovenskej republiky **tieto stanoviská**:

**Ústavnoprávny výbor Národnej rady Slovenskej republiky** v uznesení č. 217 z 21. novembra 2024,

**Výbor Národnej rady Slovenskej republiky pre financie a rozpočet** v uznesení č. 152 z 19. novembra 2024 a

**Výbor Národnej rady Slovenskej republiky pre vzdelávanie, vedu, mládež, šport a cestovný ruch** v uznesení č. 59 z 21. novembra 2024

**zhodne odporúčali** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

1. Pod názov návrhu zákona sa vkladá táto veta: „Národná rada Slovenskej republiky sa uzniesla na tomto zákone:“.

V súlade s § 91 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky sa dopĺňa veta, ktorou sa uvádza zákon.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 5 [§ 4 ods. 3 písm. o)] sa slovo „vypúšťajú“ nahrádza slovami „za slovo „fondu“ vkladá čiarka a vypúšťajú sa“.

Legislatívno-technická úprava. Za posledné slovo nového znenia písmena o) v § 4 ods. 3 zákona č. 310/2019 Z. z. sa vkladá čiarka.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 27 v § 13 ods. 5 sa slová „Ďalšie podrobnosti“ nahrádzajú slovom „Podrobnosti“.

V ustanoveniach zákona č. 310/2019 Z. z. nie sú upravené podrobnosti o požiadavkách na odbornosť členov odbornej komisie. Podľa § 13 ods. 2 písm. c) zákona č. 310/2019 Z. z. za člena odbornej komisie možno vymenovať fyzickú osobu, ktorá spĺňa požiadavky na odbornosť podľa štatútu odbornej komisie. V navrhovanom § 13 ods. 5 sa preto vypúšťa slovo „Ďalšie“, keďže všetky podrobnosti o požiadavkách na odbornosť členov odbornej komisie budú upravené v štatúte odbornej komisie.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

1. V čl. I bode 40 § 27 sa za odsek 2 vkladá nový odsek 3, ktorý znie:

„(3) Poskytovanie príspevku na projekt na základe výzvy vyhlásenej do 31. decembra 2024 sa dokončí podľa tohto zákona v znení účinnom do 31. decembra 2024.

Doterajšie odseky sa primerane preznačia.“.

Keďže návrhom zákona sa upravujú ustanovenia týkajúce sa poskytovania príspevku na projekt podpory športu, navrhovanou úpravou sa dopĺňa prechodné ustanovenie vo vzťahu k procesu poskytnutia príspevku, ktorý v sebe zahŕňa aj rozhodovanie o žiadostiach o poskytnutie príspevku na projekt a následné uzavretie zmluvy, a ktorý sa dokončí podľa právnej úpravy účinnej do 31. decembra 2024*.*

Výbor NR SR pre vzdelávanie, vedu, mládež, šport a cestovný ruch

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 4**  spoločnes odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **vládny návrh zákona,** ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov **(tlač 520) schváliť v znení pozmeňujúcich a doplňujúcich návrhov** uvedených v tejto správe.

**Predmetná spoločná správa výborov** Národnej rady Slovenskej republiky **o výsledku prerokovania vládneho návrhu zákona,** ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov **vo výboroch** v druhom čítaní (tlač 520a) **bola schválená uznesením Výboru** Národnej rady Slovenskej republiky **pre vzdelávanie, vedu, mládež, šport a cestovný ruch (gestorský výbor) z 26. novembra 2024 č. 66.**

Týmto uznesením výbor zároveň poveril spoločného spravodajcu **Dušana Galisa** (náhradník poslanec A. Hambálek), aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava november 2024

**Paula Puškárová v. r.**

predsedníčka

Výboru NR SR pre vzdelávanie, vedu, mládež,

šport a cestovný ruch